| *Berserk* |
| --- |
|  |
| Žanras | Tamsioji maginė fantastikaEpopėjaKalavijas ir burtai |
| Manga |
| Autorius | Kentaro Miura |
| Leidėjas | Japonija Hakusensha |
| Serializuota  |  *Young Animal*  |
| Leidimo metai | 1990 m. gruodis – tebeleidžiama |
| Tomų sk. | 40
 |
| TV anime : *Berserk: Kenpū Denki* |
| Režisierius | Naohito Takahashi |
| Studija | OLM |
| Kanalas | Japonija Nippon Television, Animax |
| Rodymo laikotarpis | 1997 m. spalio 7 d. – 1998 m. kovo 31 d. |
| Serijų sk. | 25
 |
| *Berserk Golden Age Arc* filmai |
| * *The Egg of the King* (2012 m.)
* *The Battle for Doldrey* (2012 m.)
* *The Advent* (2013 m.)
 |
| Video žaidimai |
| * *Sword of the Berserk: Guts' Rage*
* *Berserk: Millennium Falcon Hen Seima Senki no Shō*
 |
| Kolekcionuojamų kortų žaidimas |
| * *Berserk Trading Card Game*
 |

**Berserk** (jap. ベルセルク = *Beruseruku*) – tamsiosios maginės fantastikos žanro manga, parašyta ir iliustruota Kentaro Miuros. Miura pirmą kartą pristatė „Berserk" prototipą 1988 metais. Pirmasis mangos tomas buvo išleistas 1990 m. lapkričio 26 d. leidyklos „Hakusensha" rinkinyje „Jets Comics". Po to, kai buvo išleisti pirmi trys tomai, „Berserk" buvo pradėtas leisti „Young Animal" žurnale ir yra leidžiamas ligi šiol. Šiaurės Amerikoje manga komiksus platina leidykla „Dark Horse Comics". 2013 m. birželio mėn. duomenimis, mangos tomų Japonijoje parduota per 24 mln. o už jos ribų dar 7 mln.

Buvo sukurtas 25 serijų anime serialas, pavadinimu *Kenpū Denki Berserk* (ベルセルク剣風伝奇 *Beruseruku Kenpū Denki*), kurio turinys apėmė tik labai nedidelę mangos dalį. Jis debiutavo 1997 m. spalio 7 d. Japonijos televizijos kanale „Nippon Television". Paskutinė serija buvo parodyta 1998 m. kovo 31 d. Taip pat buvo sukurti du video žaidimai bei vienas kolekcionuojamų kortų žaidimas. 2012 m. buvo inicijuotas naujas projektas ekranizuoti visą mangą, pradedant filmu „Berserk Golden Age Arc I: The Egg of the King". 2016–2017 m. laikotarpiu rodytas naujai adaptuotas 24 serijų anime serialas.

„Berserk" veiksmas vyksta fiktyviame, viduramžių Europos inspiruotame fantastikos pasaulyje. Mangoje pasakojama Guts, našlaičio, tapusio samdiniu, ir Griffith, samdinių grupuotės, vadinamos *Band of the Hawk* (鷹の団 *Taka no Dan*), lyderio, istorija. Kūrinys apima izoliuotumo, draugystės ir kt. temas, nagrinėjant tiek gerąsias, tiek blogąsias žmogiškosios prigimties puses, iškeliamas klausimas, ar žmonija iš esmės yra kupina gėrio arba blogio. Be fantastikos elementų, kūrinyje apstu sunkaus smurto, netrūksta prievartos.

Siužetas
--------

DĖMESIO: *toliau atskleidžiamos kūrinio detalės*

Gatsas (ガッツ *Gattsu, Guts*), lydimas jo kompaniono elfo, medžioja į demonus panašius padarus, vadinamus Apaštalais. Apaštalai, tai buvę žmonės, kurie sudarė sandorį su demonais, žinomais Dievo rankos (*The God Hand*) vardu, kurie mainais už žmonių norus pareikalavo ko nors jiems labai brangaus (asmens ar ko kito).

Pasakojime nukrypstama į Gatso praeitį. Po klaikios vaikystės augant su įtėviu Gatsas įstoja į samdinių grupuotę, kuriai vadovauja charizmatiškas vedlys vardu Grifitas (*Griffith*). Grifitas, Gatsas ir visa jų samdinių grupuotė suvaidina lemiamą vaidmenį nusitęsusio karo, kuris šimtmečius alino šalį, užbaigime. Tačiau nespėjus pasidžiaugti pergalės laurais, Grifitas yra pasodinamas kalėjiman ir kankinamas dėl to, kad permiegojo su karaliaus dukra. Atrodo, kad siaubingai suluošinto Grifito svajonės tapti karaliumi žlugo, bet Grifitas paaukoja savo draugus ir samdinių būrį Dievo rankai, mainais už galimybę ir toliau siekti savo svajonės.

Grįžtama į dabartinius laikus, kur Gatsas, ir toliau be paliovos kaudamasis su Apaštalais, bando surasti savo meilę – Kaską (*Casca*), kuri nežinia kur nuklydo. Ji nugabenama iki bokšto, kur ją ketinama sudeginti kaip raganą. Maždaug tuo pat metu, kai išgelbėjama Kaska, atgimsta Grifitas, o šalis vėl atsiduria ant karo slenksčio. Ištrūkdami nuo priešiškų jėgų invazijos, Gatsas su bendražygiais patraukia link Elfhelmo (elfų karalystės), kur tikisi surasti būdą pagydyti Kaską. Grifitui įveikus įsiveržusią Kušano armiją, pasaulis paskęsta šlykščiausiais padarais nusėtoje „tamsoje". Buvusios Midlando karalystės sostinės vietoje Grifitas įkuria naują, didžiulį miestą Falkoniją, kur žmonės atklysta ieškodami prieglobsčio nuo vis didėjančių demonų antpuolių, nenujausdami, kad jų sergėtojas yra vienas iš jų.

Muzika
------

Garso takelį anime serialui ir video žaidimams sukūrė Susumu Hirasava (*Susumu Hirasawa*), panaudamas tokius instrumentus, kaip pianinas, dūdmaišiai, smuikas, arfa, klasikinė ir elektrinė gitaros, būgnai, klavesinas, sintezatorius, Amiga bei žinoma vokalą. Originalus serialo garso takelis išleistas 1997 m. lapkričio 6 d.

Įvertinimas
-----------

Manga komiksai susilaukė pripažinimo už meistriškumą tiek Japonijoje, tiek visame pasaulyje. „Berserk" laikomas vienu įtakingiausių tamsiosios maginės fantastikos kūrinių. Manga garsėjo vienu geriausių kada nors matytu vaizdiniu pasakojimu ir akį patraukiančiu, itin tiksliu piešimo stiliumi. 2002 m. pelnyta Osamu Tedzukos vardo kultūros premija.

Išnašos
-------

1. ↑  „Over 1.2 Million Copies of *Berserk* Manga Sold!" (anglų). Dark Horse Comics. 2017-04-10. Suarchyvuotas originalas 2020-06-25. Nuoroda tikrinta 2020-06-25.
2. ↑  Vincent, Brittany (2016-06-28). „Berserk: Past, Present, and Future". *Anime News Network* (anglų). Nuoroda tikrinta 2020-06-25.
3. 1 2  Thompson, Jason (2012-07-03). *Manga: The Complete Guide*. Del Rey Books. p. 136. ISBN 978-0-345-53944-1.
4. ↑  „*Berserk* is Back!". Dark Horse Comics. 2017-01-26. Nuoroda tikrinta 2020-04-18.
5. ↑  Bullard, Benjamin (2021-05-21). „Gaming: Deathloop preview, Overwatch 2, TLOUII on PS5 & more". *Syfy*. Suarchyvuota iš originalo 2021-05-21. Nuoroda tikrinta 2021-05-27.
6. ↑  Park, Gene (2021-05-20). „Remembering Kentaro Miura, legendary creator of 'Berserk,' which inspired countless fantasy stories". *The Washington Post*. Suarchyvuota iš originalo 2021-05-21. Nuoroda tikrinta 2021-05-27.
7. ↑  Townsend, Kathleen (2021-05-26). „Kentaro Miura & Berserk: Finding Hope in Insurmountable Darkness". *Funimation*. Suarchyvuota iš originalo 2021-05-27. Nuoroda tikrinta 2021-05-27.
8. ↑  Shimada, Kazushi (2021-05-21). 三浦建太郎『ベルセルク』が漫画界に残した功績 ダーク・ファンタジー興隆への礎に [1] [Kentaro Miura's *Berserk* left behind in the manga world as a cornerstone for the rise of dark fantasy [1]]. *Real Sound* (japonų). Blueprint Co. Ltd. Suarchyvuota iš originalo 2021-05-24. Nuoroda tikrinta 2021-05-27.
9. ↑  Pandey, Manish (2021-05-20). „Berserk manga creator Kentaro Miura dies aged 54". *BBC*. Nuoroda tikrinta 2021-05-20.
10. ↑  „第6回 マンガ優秀賞 三浦建太郎　『ベルセルク』" (japonų). Asahi Shimbun. Nuoroda tikrinta 2010-07-18.

Nuorodos
--------

* Oficialus „Berserk" manga tinklalapis (japonų k.)
* Oficialus „Berserk" filmų tinklalapis (japonų k.)
* „Berserk" enciklopedijoje Anime News Network
* „Berserk" enciklopedijoje Anime News Network
* „Berserk" svetainėje Internet Movie Database